## Uredba o osnivanju Ureda za lektoriranje

### NN 26/2005 (23.2.2005.), Uredba o osnivanju Ureda za lektoriranje

# VLADA REPUBLIKE HRVATSKE

437

Na temelju članka 26. Zakona o
Vladi Republike Hrvatske (»Narodne novine«, br. 101/98, 15/2000, 117/2001,
199/2003 i 30/2004), Vlada Republike Hrvatske je na sjednici održanoj 17.
veljače 2005. godine, donijela

## UREDBU

### o osnivanju Ureda za lektoriranje

Članak 1.

Ovom Uredbom osniva se Ured za
lektoriranje (u daljnjem tekstu: Ured) kao stručna služba Vlade Republike
Hrvatske, utvr­đuju poslovi i zadaci Ureda, način upravljanja Uredom, te
okvirni broj državnih službenika potrebnih za obavljanje poslova Ureda.

Članak 2.

Ured se osniva sa zadaćom da
tekstove zakona i drugih propisa koje predlaže ili donosi Vlada Republike
Hrvatske jezično uredi prema hrvatskom standardnom jeziku (pravopisno, gra­matički
i leksički).

Zadaća Ureda je i ujednačavanje
hrvatskoga standardnog jezika u zakonima i drugim propisima koje predlaže,
odnosno donosi Vlada Republike Hrvatske.

Članak 3.

Ured obavlja poslove
lektoriranja za potrebe Vlade Repub­like Hrvatske, ministarstava i drugih
tijela državne uprave.

Nakon obavljenog lektoriranja
Ured izdaje potvrdu da je nacrt prijedloga propisa ili drugog akta jezično
pregledan i us­klađen s pravilima hrvatskoga jezika.

Članak 4.

Ministarstva i druga tijela
državne uprave obvezna su, prije upućivanja nacrta prijedloga propisa u
postupak Vlade Republike Hrvatske, a u pravilu prije pribavljanja mišljenja
nadležnih tijela, pribaviti potvrdu Ureda o obavljenom lektoriranju.

Članak 5.

Radom Ureda upravlja predstojnik
kojeg imenuje i razrje­šava Vlada Republike Hrvatske na prijedlog predsjednika
Vlade Republike Hrvatske. Za svoj rad i rad Ureda predstojnik je odgovoran Vladi
Republike Hrvatske.

U odnosu na državne službenike
Ureda predstojnik Ureda ima prava i ovlasti čelnika tijela državne uprave.

Članak 6.

Predstojnik Ureda ima zamjenika
koji ga zamjenjuje u slu­čaju njegovog izbivanja ili spriječenosti, te obavlja
druge poslove koje mu povjeri predstojnik.

Zamjenika predstojnika Ureda
imenuje Vlada Republike Hrvatske na prijedlog predstojnika Ureda, a za svoj rad
odgovoran je Vladi Republike Hrvatske i predstojniku Ureda.

Članak
7.

Pravilnikom
o unutarnjem redu Ureda utvrdit će se okvirni broj državnih službenika
potrebnih za obavljanje poslova Ureda, opis njihovih poslova, zadaća i stručnih
uvjeta potrebnih za obav­ljanje tih poslova, te njihova prava i odgovornosti.

Pravilnik
o unutarnjem redu Ureda predstojnik Ureda donijet će u roku od 30 dana od dana
stupanja na snagu ove Uredbe.

Članak
8.

Državne
službenike koji su u Vladi Republike Hrvatske, ministarstvima i drugim tijelima
državne uprave obavljali poslove lektoriranja, preuzet će Ured, danom stupanja
na snagu Pravilnika o unutarnjem redu Ureda.

Državni
službenici iz stavka 1. ovog članka koji ne budu raspoređeni u Uredu stavljaju
se na raspolaganje Vladi Republike Hrvatske u skladu s općim propisima koji se
odnose na državne službenike i namještenike, ukoliko u ministarstvu odnosno
drugom tijelu državne uprave ne postoji potreba za njihovim daljnjim radom.

Članak
9.

Danom
preuzimanja državnih službenika iz članka 8. ove Uredbe, Ured preuzima i
financijska sredstva koja su u Državnom proračunu Republike Hrvatske za 2005.
godinu osigurana za plaće tih državnih službenika.

Članak
10.

Ova
Uredba stupa na snagu danom objave u »Narodnim novinama«.

Klasa: 022-03/05-01/04
Urbroj: 5030109-05-3
Zagreb, 17. veljače 2005.

Predsjednik
**dr. sc.** **Ivo Sanader**, v. r.

Uredba, NN 26/2005-437